
Tiltott teljesítményfokozó szerekkel való visszaélések büntetőjogi szankcionálása és a dopping minta vizsgálati folyamatai

Kulcsszavak: sportjog; dopping; szabályozás; doppingminta vizsgálat
Dolgozatom központi témája a teljesítményfokozó szerekkel kapcsolatos jogi szabályozásokat és a doppingminta vizsgálatai folyamatait mutatja be. A kutatásom céljául a doppingszerek szabályozásának és a vizsgálati folyamatainak egységes összefoglalását tűztem ki.
Napjainkban akár rendszeresen követünk különböző sporteseményeket, akár nem, szinte elkerülhetetlen, hogy valamilyen hírközlő csatornán keresztül ne találkozzunk dopping esetekkel. Amit azonban ezek a különböző csatornák nem tudnak teljes mértékben átadni, az az, hogy mennyire összetett ez a folyamat, aminek már csak az eredményét közlik.
A ma hatályos szabályozásokon keresztül mutatom be, hogy hogyan alakultak ki a teljesítményfokozó szerek és miként alakult a szabályozás a kezdetektől. Ennek teljes megértéshez azonban elengedhetetlen a dopping mintavétel és az azt követő vizsgálatok ismerete is. A mintavételtől kezdve egészen az eredmények közléséig ezt a folyamatot is rengeteg előírás szabályozza és szigorú szabályoknak kell megfelelni. A teljesítményfokozó szerek esetében az is elmondható, hogy számtalan szer és módszer létezik a felhasználás tekintetében.
Véleményem szerint fontos, hogy fellépjünk a tiltott teljesítményfokozás ellen, hiszen annak ellenére, hogy nem csak etikailag kérdőjelezhető meg ezen szerek használata, sok esetben az egészségre is súlyos hatással vannak. 



